作者：吴潜
词牌/韵律：贺新郎

paragraphs: 晚打西江渡。
便抬头、严城鼓角，乱烟深处。
无限珠玑双手接，颇觉奚囊暴富。
强载月、空舟回去。
劝子不须忧百草，四周维、自著灵鳌柱。
互今古，只如许。
杭州直北还乡路。
想山中、猿呼鹿啸，鹭翔鸥舞。
尽道翁归真个也，只怕颜容非故。
愿从此、耕云钓雨。
盘谷幽深空谷杳，但书来、时寄相思句。
千里外，镇延伫。